胡明仲潭溪三日飲
作者：劉子翬
朝代：宋

paragraphs: 潭溪梧竹堆，無地浮高蔭。
暑中猶未佳，袒膊俯清深。
急雨翳幽芬，空山落啼鵀。
村醪得舊燒，時果出寒沈。
醺然三日醉，是鄉絕呵禁。
巖風故吹醒，偷逸嫌太甚。
人生唯一真，擾擾萬緣滲。
斯遊不屢尋，老境恐遂寖。
窺樽有餘波，捫腹猶可飲。
澹蟾如曉色，渺渺長空浸。
常憂景過清，浮雲忽飛譖。
酣歌金石號，慷慨君獨任。
俾予酬對之，祇作寒蟬噤。
吾惟善咍臺，忘形卧相枕。